# Karel ende Elegast/Deel 6

Bequaemgroepe: Karel ende Elegast
1000  Eer ic vander buerch scheide.  Gaet mi te lieue of te leyde  Die coninc peynsde dits mijn vrient  Al heb ics qualic op hem verdient  Ic salt beteren mach ic leuen. 1005  Hi sal verwinnen al sijn sneuen.  Gheselle ic sel v wisen bet.  Hoe ghien brenghen selt int net  Eggericke van eggermonde[fol. 20r]
 Rijt inder morghenstonde 1010  Totten coninc daer ghien vint.  Vertelt hem ende ontbint  Die ondaet ende die moort  Als hi sal horen v woert  Ghi selter bi versoenen al 1015  V loon en sel niet wesen smal.  Ghi moghet riden bi sijnre siden  Alle v daghe ende v tiden  Of ghi sijn broeder waert.  So langhe als v god ghespaert. 1020  Elegast seyde wats mijns gheschiet  En come voor den coninc niet.  Die coninc is te mi so gram  Om dat ic hem eens nam  Van sinen scatten sulc en scaerden 1025  Dat cume gedroech twee paerden  Ic en come niet daer hi mi saghe.  Noch bi nachte noch bi daghe.  Dats pine teghen spoet  Wil ic v segghen wat ghi doet 1030  Sprac karel die edel man  Rijt wech in uwen dam.  Daer ghi liet v ghesellen  Nv sal ic v vertellen  Voert voor v ons beiach 1035  Tot morghen opten dach  Dan deylen wi mit ghemake[fol. 20v]
 Ic sal bode sijn vander sake  Totten coninc daer icken weet  Sloech men doot het waer mi leet 1040
 Mit deser talen dat si schieden.  Elegast voer tot sinen lieden  Daer hise liet inden dam.  Ende karel die edel man.  Voer tynghelem in sijn casteel 1045  Sijn herte was sonder riueel  Datten die gheen wilde verraden.  Die hem soude staen in staden  Soude recht na rechte staen  Noch stont die poorte ontdaen. 1050  Ende sine lieden sliepen alle  Hi bant dors opten stalle.  Ende ginc ter cameren daer hi lach:  Eert yemant hoorde ofte sach  Hi hadde sijn wapen af ghedaen 1055  So was die wachter gestaen.  Ter hoger tinnen blies den dach  Diemen scone verbaren sach  Doen wert in wake menich man  Dien god den slaep seynde an 1060  Doe die coninc stelen voer  Dat was hem een scone boer:  Doe seynde karel die coninc  Om eenen sinen camerlinc  Om sinen verholen raet[fol. 21r]
1065  Ende seide hoet met hem staet  Dat hi wiste wel te voren  Dat sinen doot ware ghesworen  Van eggheric van eggermonde  Die comen sal in corter stonde 1070  Met alder macht vanden lande.  Om hem te doene scande  Als te nemen sijn leuen.  Dat si hem goeden raet geuen  Dat hi behoude sijn eere 1075  Ende daer toe haren gherechten heere.  [.]Oe seide die hertoge van baynier  Laetse comen si vinden ons hier  Het sel den menighen costen tleuen  Ic sal ons goeden raet gheuen 1080  Hier is menich sterc fransoys  Wt vrancrijc ende baloys  Menich ridder menich seriant:  Die mit v quamen hier int lant.  Si selen hem wapenen alte male 1085  Ende trecken in die hoghe sale.  Ende ghi selue heer coninc  Sult ghewapent staen inden rinc.  Die v daer slaen wil of deeren  Wisellen wel weeren 1090  Dbloet sel hem lopen ter sporen  Ende eggheric als te voren  Desen raet dochten wesen goet.[fol. 21v]
 Si wapenden hem metter spoet  Alle die daertoe dochten 1095  Ende wapenen dragen mochten  Beyde cleyn ende groot.  Si duchhen swaren wederstoot.  Eggeric was van groter macht.  Ende alle die hadden cracht 1100  Weder ende opten rijn  Woude in sijnre hulpen sijn  Men dede ter poorten .lx. man  Gewapent ende halsberch an.  Doen eggerics lieden quamen geuaren 1105  In tconincs houe met scaren  Ontdede men die poorte wide  Ende lietse alle door liden  Doen si quamen int hof  Dedemen hoer cleeder of. 1110  Men vant naest haren liue  Witte halsberghe scarpe kniue  Die ondaet was openbaer  Men leydse geuangen daer  Altemet dat si quamen 1115  Tot datmense had benamen  Eggeric quam geuaren  Al mitter lester scaren  Daer alle die moort aene stoet  Doe hi gebeet was te voet 1120  Ende waende gaen in die sale[fol. 22r]
 Slootmen die poorten te male  Men vincken als dander dede  Men vant gewapent sine leden.  Bat dan yemant die daer was: 1125  Men leyde hem in dat pallas  Voor den coninc sinen heere.  Dat mochti hem wel scamen seere.  Die coninc leide hem vele te voren.  Hi en woudes een niet horen 1130  Hi lochende der ondaet  Ende seide heer coninc hebt beteren raet  Dadi mi lachter onuerdient  Ghi hadt verloren menigen vrient.  Ghi en waret ooc niet so coene 1135  Noch geen uwer baroene  Die mi op dorste staden  Dat ic v hadde verraden  Voor yemant dies begaerde  Ic daet hem lochenen mitten swaerde 1140  Of mitten oerde van minen spere  Nv come voort dies begheere  Als die coninc verstoet.  Was hi blide in sinen moet  Ende seynde om elegaste 1145  Boden na boden vaste.  Daer hi was inden woude  Ende ontboot hem herde houde  Ende vergaf hem alle misdaet[fol. 22v]
 In dien dat hi den camp bestaet. 1150  Tegen eggericke  Hi souden maken rike  Die boden en lieten niet  Si deden dat hem die coninc hiet  Si voeren tot dien stonden 1155  Daer si elegast vonden.  Dat hem die coninc beual  Seiden si elegast al  Die seere verblide vanden woerde:  Als hi die nieumare hoorde 1160  Hi liet leggen sijn ghereyde.  Sonder eenich langher beyden  Dat hi eggericke stal  Hiet hi ende beual  Hi swoer bi sijnre kerstenhede 1165  Waer hem god sculdich een bede  Hi en begeerde ander goet:  Dan hi den camp vechten moet.  Ende sinen gherechten heere  Om te behouden sijn eere. 1170  Si voeren wech metter spoet.  Doen elegast die ridder goet  Quam in des conincs sale  Nv moechdi horen sine tale  HI seide god hoede dit ghesinde 1175  Den coninc ende dat ic hier vinde  Mer eggeric en groetic niet[fol. 23r]
 God die hem crucen liet  Om onsen wille vele vermach  Die late mi sien op desn dach 1180  En maria die maghet soete  Datmen te winde hanghen moete  Eggheric van eggermonde  Mochte god doen sonde  So heeft hi sonde ghedaen 1185  Dat hi der galgen is ontgaen  Om dat hi swoer mijns heeren doot  Sonder bedwanc oft noot  Als dit elegast hadde gesproken  Eggeric hadt gerne ghewroken. 1190  Mer hi en hads die macht niet  Daer was menich die hem liet  Die coninc antwoerde daer of  Sijt willecomme in mijn hof  Nv vermaen ic v bi alle dien 1195  Dies god van sonden plien  Dat ghi segt ende brenct voort:  Die ondaet ende die moort  Van eggeric die ghi hier siet  Dat en laet door niemant niet